
FORORD

 

DENNE OVERSETTELSEN ER BASERT på den greske teksten i The Loeb Classical Library (1968). Av litteratur om dette verket har særlig Bodil Dues The Kyropaedia, Xenophon’s Aims and Methods (1989) og Tomas Häggs The Art of Biography in Antiquity (2012) vært til nytte og inspirasjon.

 

Jeg må få rette en stor takk til Federico Aurora – en av de få som har lest Kyropedia på originalspråket – for hans oppmuntring til å ta fatt på dette arbeidet. Og ikke minst takker jeg min evige stav og støtte, Jon Marius Haarberg, både for faglig og språklig hjelp underveis. Takk også til Thea Selliaas Thorsen og Morten Moi for at de har innlemmet Xenofon i Kanon-serien.

Oslo, juni 2021

BENTE LASSEN


INNLEDNING

 

ANTIKKENS GRESKE HISTORIESKRIVING hadde sin storhetstid i det femte og begynnelsen av det fjerde århundre før vår tidsregning, med forfattere som Herodot, Thukydid og Xenofon. Xenofon, sønn av Gryllos, født ca. 430 f. Kr. i Athen, tilhørte en velstående familie, og som vanlig var for unge gentlemen i Athen, tjenestegjorde han i kavaleriet. Hele livet forble han opptatt av hester og ridning. Han var en stor beundrer av Sokrates (469–399 f. Kr.), noe mange av hans bøker bærer preg av, og ble godt kjent med ham. Politisk var han konservativ og hadde en nærmest aristokratisk holdning til mange ting i livet, med sans for alt som var praktisk og nyttig. Han hadde sterke sympatier for Sparta, og da spartanerne i 404 f.Kr., etter Athens totale nederlag i Peloponneskrigen, sammen med de athenske oligarkene innsatte et styre av tretti menn som skulle regjere og skrive nye lover, skal Xenofon ha motarbeidet demokratene som gjorde opprør mot disse «tretti tyranner».

I 403 f.Kr. ble demokratiet gjeninnført i modifisert form, og til tross for en fredsavtale som ga politisk amnesti til noen, forlot Xenofon Athen, siden personer med Xenofons aristokratiske familiebakgrunn risikerte å bli mistenkt for å ha støttet diktaturet og konspirert mot demokratiet. Dette var også mistanker som rammet blant andre Sokrates og førte til at han ble henrettet i 399 f.Kr.

Etter forslag fra hans boiotiske venn Proxenos, meldte Xenofon seg i 401 f.Kr. som leiesoldat hos den persiske tronpretendenten Kyros den yngre. Dermed ble han én av de ti tusen som fulgte Kyros i felttoget mot broren, kong Artaxerxes II. Etter slaget ved Kunaxa, der Kyros ble drept, førte Xenofon de greske leiesoldatene tilbake til Hellas, og dette strabasiøse tilbaketoget er det han skildrer i Anabasis (Marsjen opp i landet). I stedet for å slå seg ned i Athen, sluttet han seg til den spartanske kongen Agesilaos, og i slaget ved Koroneia (394 f.Kr.) kjempet han mot sine athenske medborgere. På grunn av dette ble han definitivt forvist og hans eiendom og eiendeler konfiskert. Av spartanerne fikk han en landeiendom i Skillus i nærheten av Olympia, og her bodde han i tjue år og skrev sine bøker. Da staten Elis (der Olympia ligger), i strid med Sparta, gjorde krav på Skillus, ble Xenofon nødt til å forlate stedet i 371 f.Kr. Han levde resten av sitt liv i Korinth, men kom likevel til en slags forsoning med Athen.

 

Xenofons forfatterskap omfatter mange og varierte emner: krig, etikk, filosofi, biografi, historie, jakt og ridning. Hans historieskriving omfatter i alt fem verk: Anabasis handler om hans opplevelser før og etter slaget ved Kunaxa. Det historiske hovedverket Hellenika (Hellas’ historie) fortsetter Thukydids historieverk fra 411 f.Kr. til Spartas nederlag ved Mantineia i 362 f.Kr. Agesilaos er en biografisk lovtale over den spartanske kongen. Blant de historiske skriftene finner man også som oftest nevnt foreliggende verk. Den greske tittelen Kyrou paideia kan direkte oversettes med Kyros’ oppdragelse eller utdannelse; verket er en idealiserende skildring av den persiske kongen Kyros den eldre, der han representerer den opplyste monarken. I Spartanernes statsforfatning gir Xenofon klart uttrykk for sin sympati med Sparta.

Den andre gruppen av verk er de såkalt sokratiske. Xenofon var altså sterkt påvirket av Sokrates, noe som ifølge mange kommentatorer preger alt han skrev. Memorabilia (gr. Apomnemonevmata; Erindringer om Sokrates), er bygget opp som et forsvarsskrift for Sokrates mot anklagene i retten. Han holder seg tett opp til formuleringen av anklagen og forsvarer Sokrates uttrykkelig mot rettens to punkter: at han manglet respekt for byens guder og fordervet ungdommen. For Xenofon er det først og fremst om å gjøre å vise at Sokrates var et rettferdig menneske. Det gjør han ved å gi et bilde av en jordnær nyttefilosof som er nokså forskjellig fra Platons beskrivelse av Sokrates som ironisk og søkende. Til de sokratiske skriftene hører også en forsvarstale (Apologia), Symposion, en sjarmerende beskrivelse av en festmiddag hos den rike Kallias, der Sokrates blant annet holder en tale om forskjellige former for kjærlighet, og Oikonomikos (Det gode hushold). Disse handler om Sokrates’ sivile liv, der tema er forholdet mellom filosofen og byen.

Xenofon skrev også en håndbok om kavaleriet, Hipparkhikos, med utgangspunkt i erfaringene fra felttoget i Lilleasia og fra kampene mellom greske bystater på 300-tallet f.Kr. Han skrev også om jakt og hundedressur (Kynegetikos), om ridning (Hippeia) og om statsinntekter (Poroi).

 

Én av grunnene til at forskerne ikke har vist større interesse for Xenofon i våre dager, er vel at han som historieskriver har stått i skyggen av sine to forgjengere Herodot og Thukydid, og som biograf og filosof i skyggen av Platon.

Kyropedia – Den ideelle hersker, som handler om Kyros den eldre, var ikke desto mindre et kjent verk i den gresk-romerske antikken og ble ofte sitert. Mange delte Xenofons oppfatning om at Kyros’ styre var et eksempel på et godt monarki. Også senere i den gresk-romerske litteraturen hadde Kyropedia stor betydning, kanskje mer som sokratisk filosofi enn som historieverk. Interessen holdt seg gjennom middelalderen og renessansen – Machiavelli tilhørte for eksempel dem som leste Xenofon grundig, og hans verk Fyrsten er klart inspirert av Kyropedia. Det kom latinske oversettelser, og på 1600-tallet kom Xenofons monarkiske ideologi til uttrykk i fyrstespeilsjangeren, særlig i England og Frankrike. Her hjemme kjenner vi den sjangeren best fra Kongespeilet, som etter alt å dømme ble skrevet på 1200-tallet.

Kyropedia har vakt mindre interesse i moderne tid. De gangene verket nevnes, skjer det oftest i forbindelse med diskusjoner om litterære sjangere, der verket har skapt uenighet: Har vi med biografi, historie eller filosofi å gjøre? Xenofon hadde valgt å skrive om en historisk person som det var stor interesse for i samtiden, og som var blitt beskrevet i Herodots historieverk, men her gis helt andre opplysninger, for eksempel at Kyros hadde en lykkelig barndom – ikke at han ble satt ut som nyfødt for å dø, som hos Herodot, og at han døde fredelig i sin seng med sønnene rundt seg, ikke voldsomt på slagmarken, som hos Herodot. Også ellers beskriver Xenofon ham i alle situasjoner som den ideelle leder i krig som i fred. Så dette er altså ikke historie, men, som Cicero skriver i et brev til sin bror Quintus: «Xenofons skildring av Kyros ble ikke skrevet som historie, men som et eksempel på en rettferdig hersker.» Dette utsagnet kunne kanskje sies å gi oss Kyropedia i et nøtteskall. Verket ble ikke skrevet med ambisjon om å finne den historiske sannheten, men for å gi et eksempel på den rettferdige hersker. At det nettopp er dette som er meningen med verket, kommer klart til uttrykk helt i begynnelsen. Dette utopisk-ideologiske budskapet er det som først og fremst kan forklare interessen for Kyropedia gjennom århundrer, fra Cicero til Machiavelli.

I Danmark-Norge resulterte interessen for verket på 1700- og 1800-tallet i to oversettelser: Både en prominent dansk filolog – Jacob Baden – og en norsk rektor – Jacob Rosted – oversatte Kyropedia (eller en del av verket) i henholdsvis 1766 og 1833.

Det finnes flere andre trekk ved dette verket som har skapt diskusjon i våre dager om hvilken sjanger det skal rubriseres under. Hele Kyropedia er prinsipielt en kronologisk sammenhengende fortelling med mange avvik fra det som var kjent historie, og innimellom dukker det opp personer som gjør inntrykk med sine opplevelser, som for eksempel den vakre Pantheia og hennes mann Abradatas. Fortellingen om de to skrider frem i forskjellige episoder fra bok 4 til bok 7, med beskrivelser av den underskjønne kvinnen og hvilket inntrykk hun gjør på dem hun kommer i kontakt med, inkludert Kyros, og den ender med at Pantheia støter dolken i sitt hjerte idet hun finner sin elskede mann drept på slagmarken. Etter manges mening har vi i Kyropedia den første begynnelsen ikke bare til utopisk biografi, men også til historisk roman og kjærlighetsroman.

 

Kyropedia beskriver Kyros den eldres oppvekst og utvikling i åtte bøker. Ordet paideia (i tittelen Kyrou-paideia) passer etter manges mening bare til første bok, fra Kyros’ fødsel til hans første militære førerskap, siden det betyr «oppdragelse» og «utdannelse». Men paideia må her forstås i en videre betydning, nemlig «utvikling», og da blir paideia noe som vedvarer hele livet.

I korte trekk kan handlingen i Kyropedia inndeles i følgende hoveddeler:

	Innledning om lederskap (I: 1)

	Kyros som hærfører og erobrer (II: 2–VI)

	Kyros som hersker og administrator, og hans død (VII: 5. 37–VIII: 7)

	Epilog om Persias forfall (VIII: 8)


 

Del 1 omfatter de første 26 årene av hans liv, og det som gis størst rom, er hans tre–fire års opphold hos bestefaren i Media. Som 26-åring får han kommandoen over en persisk hær som skal hjelpe mederne mot assyrerne. Del 2 forteller om hans militære aktiviteter før han ble konge, erobringen av Sardis og Babylon, og hans giftermål med sin kusine (hvis navn aldri blir nevnt – og uten noen personlige opplysninger fra hennes far annet enn følgende idet han presenterer sin datter for Kyros: «Dette er hun som du ofte passet på da du som gutt oppholdt deg hos oss. Og hver gang noen spurte henne hvem hun ville gifte seg med, svarte hun alltid ’Kyros’»). Deretter fortelles det om hvordan han organiserer riket han har underlagt seg. Del 3 forteller om fortsatte erobringer og beskrivelser av Kyros som hersker og administrator, før det sies at han nå er en gammel mann, og vi får en beskrivelse av hans tre siste dager. Til slutt, som epilog, kommer et kapittel der forfatteren i første person beskriver det ideelle Persia under Kyros og, som kontrast, Persia i hans egen tid.

Bortsett fra noen ganske få bemerkninger fra forfatteren i første person, beskrives Kyros’ liv og vei til makten i tredje person, kronologisk fra hans fødsel til hans død, uten opplysninger om forfatteren selv, og er sånn sett en historisk fremstilling. Og ved å antyde kilder i uttrykk som «det fortelles», «man sier» og lignende, skaper Xenofon et inntrykk av historisk granskning og sannhet. Men det hender at han dukker opp i første person, enten som i første bok, der han introduserer og forklarer bakgrunnen for verket, eller av og til for å komme med sin personlige mening eller holdning.

Store deler av Kyropedia består av beskrivelse og diskusjon av militær strategi, politisk ideologi, persisk skikk og bruk og holdninger, delvis knyttet til Kyros, men uten å komme nærmere inn på hans karakter eller historiske holdninger. Men nettopp det fører til at de partiene som viser ham i aksjon og i samtaler, særlig som gutt og ung mann, gjør ham så levende. Og innimellom de detaljerte skildringene av hæroppstillinger, våpen, forberedelser til kamp og Kyros’ samtaler med sine menn før og etter felttog og slag, får vi mange eksempler på forfatterens evne til å gjøre mennesker og hendelser nære og levende – ofte med få ord. Lesere av Anabasis om de ti tusens tilbaketog, det mest kjente verk av Xenofon, har alltid vært grepet nettopp av en sentral episode fortalt med få ord, der forfatteren rir sammen med en soldat, Lykios, og de plutselig hører soldatene foran gjenta ropet «Havet!» «Havet!» Og alt de ser, er at de omfavner hverandre og gråter. Og et eksempel fra Kyropedia er der Pantheia kommer til sin mann Abradatas med våpenutstyr hun selv har laget til ham: «Hun iførte ham utstyret og forsøkte å unngå at noen så tårene som dryppet ned på kinnene hennes.» Gripende er det også når vi får et nærbilde av død og sorg, da hun senere finner sin mann død på slagmarken.

Det er i de to første bøkene vi får noen morsomme eksempler. En samtale mellom Kyros og bestefaren i bok 1 er fortalt med stor sjarm. Kyros er sjalu på bestefarens vinskjenker Sakas, som han synes får for mye oppmerksomhet, og ber en dag om selv å få skjenke vin i et selskap. Det får han, men han smaker ikke på vinen før han skjenker, som skikken var, og bestefaren spør ham hvorfor han ikke gjorde det. Kyros svarer at han fryktet det var noe slags rusmiddel (farmakon) i vinen, siden han hadde sett hvordan det påvirket gjestene i bestefarens fødselsdagsselskap noen dager tidligere. «Dere ropte i munnen på hverandre, hørte ikke noe av det de andre sa, begynte å synge aldeles merkelig, bråkte og bar dere og greide ikke å stå oppreist eller holde takten når dere danset. Så da skjønte jeg for første gang hva isegoria [1] var, for det var det dere praktiserte.»

I samme bok innledes en anekdote med: «Om jeg får fortelle en kjærlighetshistorie.» Deretter beskriver Xenofon hvordan en ung meder var blitt forelsket i Kyros, som da var i ferd med å ta farvel med sine mediske familievenner etter et forlenget opphold hos sin bestefar. Da han ser Kyros kysse sine slektninger på munnen på persisk vis, går han bort til ham og spør om dette er vanlig. Kyros svarer at det er det når man er i slekt og skal reise bort eller kommer tilbake etter et lengre fravær. Den unge mannen sier så at han er i slekt med Kyros og at han skal reise bort – og får et kyss. Og like etter kommer han tilbake for å få nok et kyss.

I bok 2 der Kyros underholder sine menn med middag, noe han gjør ofte, ser han at én av hans hærførere har tatt med seg en usedvanlig stygg mann og spør ham spøkefullt om han holder seg til «den greske skikken med å ta med deg overalt en vakker ung mann, som han ved din side?» Alle ler og én spør: «Hvorfor kysser du ham ikke?» Da bryter den stygge mannen inn og sier: «Nei, for han liker ikke å anstrenge seg, så det å kysse meg ville være en overanstrengelse for ham.»

I tillegg til de sokratiske verkene Memorabilia, Apologia, Symposion og Oikonomikos, er også Kyropedia påvirket av Sokrates’ liv og død. Det oppleves særlig i samtalen mellom far og sønn i første bok, der Kambyses gir råd til Kyros som skal ut på sitt første felttog, og ellers i mange av samtalene og diskusjonene Kyros har med sine menn, der han tillegges mange av de kvaliteter som Sokrates har også hos Platon. Ikke minst beskrivelsen av Kyros’ død har fått mange til å se likhetspunkter med Sokrates’ død i Platons Faidon og mene at Xenofon her må ha vært direkte påvirket av Platon, til tross for at Kyros og Sokrates hadde totalt forskjellig bakgrunn, historie og død. Det som først og fremst leder tanken til dødsbeskrivelsen i Faidon, er da Kyros sier han føler hvordan sjelen er i ferd med å forlate ham fra den delen av kroppen der den pleier å begynne sin bortgang. Men ellers er det ikke mye som er likt.

Tonen i epilogen skifter dramatisk. Etter en beskrivelse av den enorme geografiske utstrekningen av Kyros’ imperium, hvordan Kyros hadde styrt riket alene og hvor godt forholdet mellom makthaveren og hans undersåtter hadde vært, er det slutt på idyllen. Hittil har Kyros vært idealisert og hyllet for sin innsats i Persia, for dets historie og kultur, skikk og bruk, noe som har påvirket språket. Men nå kommer vrangen, en krass skildring av Persias forfall på alle felter i Xenofons egen tid – noe som kan minne om Thukydids beskrivelse av hvordan alt gikk i oppløsning i Hellas etter Perikles’ død. Umiddelbart etter Kyros’ død begynner hans to sønner å krangle, og byer og nasjoner faller fra. Alt går i oppløsning, både når det gjelder religion, økonomi og unge menns fysiske styrke. Forfatteren slutter sitt verk med å si at han nå har oppfylt det han har satt seg fore å skrive: «For jeg mener jeg har gjort det klart at våre dagers persere og de som er avhengige av dem, viser mindre ærefrykt for gudene, er mindre pliktoppfyllende overfor sine slektninger, mindre hederlige i omgang med andre og feigere i krig enn de var før i tiden. Og om noen skulle ha en annen oppfatning, så vil en nærmere undersøkelse av deres handlinger og holdninger bekrefte mine ord.»

Jeg avslutter med den danske klassiske filologen Bodil Dues ord om Kyropedias budskap: «Det han ønsker å understreke er den absolutte nødvendighet av moralsk styrke i livet som i politikken. Uten den høyest mulige moralske standard hos lederen – og en leder må det være i en stat, så vel som i en hær eller i en familie – er det ikke noe håp om suksess eller stabilitet og dermed ikke noe håp om å forbedre de triste og forvirrende vilkårene for det menneskelige liv.»


Noter


  [1]

  Likhet for alle til å tale i folkeforsamlingen. Her tar Kyros det bokstavelig for lik tale, snakke likt.

